b'\n_START_ARTICLE_\nCentralna biotehni\xc5\xa1ka knji\xc5\xbenica in Osrednji specializirani informacijski center za biotehniko, Ljubljana\n_START_SECTION_\nZgodovina CBK\n_START_PARAGRAPH_\nCBK je nastala leta 1947 z ustanovitvijo Agronomske fakultete v Ljubljani, od leta 1960 se imenuje Biotehni\xc5\xa1ka fakulteta. V svoj osnovni fond je pridobila knji\xc5\xbeni\xc4\x8dno gradivo uglednih kmetijskih ustanov, zlasti Kmetijske zbornice, Kmetijske dru\xc5\xbebe (knji\xc5\xbenica te dru\xc5\xbebe je kot prva slovenska strokovna knji\xc5\xbenica delovala od leta 1820 do leta 1945), Republi\xc5\xa1kega ministrstva za kmetijstvo in Kmetijskega znanstvenega zavoda._NEWLINE_Ob ustanavljanju novih oddelkov na fakulteti so nastajale nove podro\xc4\x8dne knji\xc5\xbenice. Leta 1949 je bil ustanovljen gozdarski oddelek, leta 1956 veterinarski, leta 1960 pa biolo\xc5\xa1ki oddelke naravoslovne fakultete. Istega leta je bil ustanovljen tudi oddelek za \xc5\xbeivilsko tehnologijo. Ti oddelki niso prinesli ob ustanovitvi nobenega knji\xc5\xbenega fonda, ker so za\xc4\x8deli na novo. Strokovne oziroma znanstvene knji\xc5\xbenice z njihovih podro\xc4\x8dij (gozdarstvo in veterina) so obdr\xc5\xbeali ustrezni samostojni znanstveni zavodi. Knji\xc5\xbenico, ki jo je biolo\xc5\xa1ki oddelek imel prej na mati\xc4\x8dni (Filozofski fakulteti) je prenesel v knji\xc5\xbenico in\xc5\xa1tituta za biologijo pri univerzi. Tako se je iz nekdanje knji\xc5\xbenice agronomskega oddelka razvila centralna knji\xc5\xbenica biotehni\xc5\xa1ke fakultete, ki je predstavljala mati\xc4\x8dno knji\xc5\xbenico za omenjena znanstvena in strokovna podro\xc4\x8dja ter je s knji\xc5\xbenim fondom (leta 1966 je imela 35.728 zvezkov in 503 teko\xc4\x8de \xc4\x8dasopise) bila ena najve\xc4\x8djih strokovnih knji\xc5\xbenic v Sloveniji. Knji\xc5\xbenica je poleg knji\xc5\xbenih nabav in redne bibliote\xc4\x8dne obdelave knji\xc5\xbenega in periodi\xc4\x8dnega tiska opravljala tudi izposojevalno slu\xc5\xbebo, ne samo za osebje in \xc5\xa1tudente na fakulteti, temve\xc4\x8d je bila odprta tudi za ostalo strokovno javnost. V letu 1966 je bilo 6490 obiskov z 9.388 izposojenimi knjigami in revijami. Od leta 1966 pa je knji\xc5\xbenica izvajala tudi zamenjavo in sicer razpo\xc5\xa1iljala je fakultetni Zbornik, v zamenjavo pa je prejete publikacije bibliote\xc4\x8dno obdelovala._NEWLINE_V okviru Centralne biotehni\xc5\xa1ke knji\xc5\xbenice je bil leta 1994 ustanovljen Slovenski nacionalni center AGRIS (Agricultural Research Information System); leta 1995 pa je postala \xc4\x8dlanica mednarodnega omre\xc5\xbeja kmetijskih knji\xc5\xbenic AGLINET (Agricultural Libraries Network). Center AGRIS ra\xc4\x8dunalni\xc5\xa1ko sintetizira slovenske biotehni\xc5\xa1ke strokovne in znanstvene dokumente za njihovo bibliografsko dostopnost prek svetovnega spleta idr. mednarodnih posrednikov, od leta 1999 pa v njegovem okviru nastaja tudi slovenski spletni informacijski sistem za kmetijstvo AgroWeb Slovenija.\n_START_SECTION_\nGradivo, zbirke in ureditev\n_START_PARAGRAPH_\nKnji\xc5\xbenica hrani gradivo s \xc5\xa1ir\xc5\xa1ega podro\xc4\x8dja biotehni\xc5\xa1kih ved, knji\xc5\xbeni\xc4\x8dni fond obsega preko 3.500 enot knji\xc5\xbenega gradiva, od tega posebne zbirke gradiva: doktorske disertacije, magistrske naloge, specialisti\xc4\x8dna in diplomska dela (nostrifikacije), ter serijske publikacije (letni prirast je okrog 140 enot)._NEWLINE__NEWLINE_Knji\xc5\xbenica je vklju\xc4\x8dena v vzajemni knji\xc5\xbeni\xc4\x8dno bibliografski sistem Cobiss od leta 1993, vr\xc5\xa1i pa tudi medknji\xc5\xbeni\xc4\x8dno zamenjavo revije Acta agriculturae Slovenica s 180 naslovniki. V zameno prejema okrog 180 naslovov serijskih publikacij, od tega je ve\xc4\x8dina tujih. Nakup znanstvene literature in baz podatkov sofinancira Javna agencija za raziskovalno dejavnost Republike Slovenije.\n_START_SECTION_\nUporabniki in izposoja gradiva\n_START_PARAGRAPH_\nKnji\xc5\xbeni\xc4\x8dno gradivo je namenjeno predvsem \xc5\xa1tudentom, pedago\xc5\xa1kim delavcem, raziskovalcem in sodelavcem fakultete, prav tako tudi zunanjim institucijam. Uporabniki CBK lahko gradivo, ki mu bo potekel rok izposoje, podalj\xc5\xa1ajo, \xc4\x8de ga medtem ni rezerviral drug uporabnik. Gradivo je torej mo\xc5\xbeno podalj\xc5\xa1ati ob obisku v knji\xc5\xbenici, po telefonu, po el. po\xc5\xa1ti: cbk@bf.uni-lj.si, po spletni storitvi Moja knji\xc5\xbenica ali s telefonskim odzivnikom prek storitve Bibliofon.\n_START_SECTION_\nKnji\xc5\xbenica in INDOK Oddelka za agronomijo\n_START_PARAGRAPH_\nKnji\xc5\xbenica in INDOK Oddelka za agronomijo se nahaja na Jamnikarjevi 101 v Ljubljani._NEWLINE_Knji\xc5\xbenica Oddelka za agronomijo je ena izmed naslednic Centralne biotehni\xc5\xa1ke knji\xc5\xbenice in deluje samostojno od leta 1979. Knji\xc5\xbenica razpolaga z ve\xc4\x8d kot 61.000 enotami knji\xc5\xbeni\xc4\x8dnega gradiva: monografske publikacije in serijske publikacije. Velik del fonda predstavlja zbirka diplomskih nalog od ustanovitve fakultete pa do danes. 90% fonda je ra\xc4\x8dunalni\xc5\xa1ko obdelanega. Velik del je tudi prenesen v vzajemni ra\xc4\x8dunalni\xc5\xa1ki katalog Cobiss. \xc5\xa0tudentje imajo v \xc4\x8ditalnici na voljo ve\xc4\x8d ra\xc4\x8dunalnikov za iskanje po informacijskih virih._NEWLINE__NEWLINE_INDOK Oddelka za agronomijo zagotavlja informacijske storitve zaposlenim in \xc5\xa1tudentom Oddelka za agronomijo in Oddelka za krajinsko arhitekturo. V sistemu Cobiss teko\xc4\x8de vzdr\xc5\xbeuje bibliografije omenjenih dveh oddelkov, v Cobiss pa v celoti vklju\xc4\x8duje tudi znanstveno revijo Acta agriculturae Slovenica, ki jo izdaja Oddelek za agronomijo. Skrbi za pregled oblikovne primernosti in dokumentacijske opremljenosti zaklju\xc4\x8dnih del, ki nastajajo na omenjenih oddelkih, kot so diplome, magisteriji in doktorati. Aktivno sodelujejo pri projektu AgroWeb, ki je slovenski spletni informacijski sistem za kmetijstvo in s kmetijstvom povezana podro\xc4\x8dja. Nastaja v mednarodnem sodelovanju z organizacijo FAO SEUR (FAO Subregional Office for Central and Eastern Europe). Zasnovan je kot spletni iskalnik, katalog, kazalo oziroma indeks. Sistem omogo\xc4\x8da tudi povezave do tujih spletnih strani.\n_START_SECTION_\nKnji\xc5\xbenica in INDOK Oddelka za lesarstvo\n_START_PARAGRAPH_\nKnji\xc5\xbenica in INDOK Oddelka za lesarstvo se nahaja v Ro\xc5\xbeni dolini, Cesta VIII/34 v Ljubljani._NEWLINE_INDOK slu\xc5\xbeba in knji\xc5\xbenica Oddelka za lesarstvo BF je bila ustanovljena leta 1978. Kot visoko\xc5\xa1olska knji\xc5\xbenica slu\xc5\xbei pedago\xc5\xa1kemu in raziskovalnemu delu na oddelku. Z literaturo za podro\xc4\x8dje lesarstva je na voljo tudi drugim uporabnikom. Knji\xc5\xbeni fond obsega 18.000 enot knji\xc5\xbenega gradiva, od tega 4.000 enot periodi\xc4\x8dnih publikacij. Knji\xc5\xbenica se je leta 1993 vklju\xc4\x8dila v sistem Cobiss s katalogom tujih revij, leta 1996 pa z bibliografijo.\n_START_SECTION_\nKnji\xc5\xbenica in INDOK Oddelka za biologijo in Nacionalni in\xc5\xa1titut za biologijo\n_START_PARAGRAPH_\nKnji\xc5\xbenica in INDOK Oddelka za biologijo se nahaja na Ve\xc4\x8dni poti 111 v Lljubljani. Njihova spletna stran je http://www.nib.si/index.php/knjiznica.html._NEWLINE_Biolo\xc5\xa1ka knji\xc5\xbenica je knji\xc5\xbenica Nacionalnega in\xc5\xa1tituta za biologijo in Oddelka za biologijo Biotehni\xc5\xa1ke fakultete Univerze v Ljubljani. Delujejo kot specialna in visoko\xc5\xa1olska knji\xc5\xbenica._NEWLINE__NEWLINE_Njihovi za\xc4\x8detki segajo v leto 1919, ko sta bila formalno ustanovljena Botani\xc4\x8dni in Zoolo\xc5\xa1ki in\xc5\xa1titut Filozofske fakultete v Ljubljani. Profesor Jovan Had\xc5\xbei je v tem \xc4\x8dasu pri\xc4\x8del sistemati\xc4\x8dno zbirati literaturo s podro\xc4\x8dja biologije. Danes se knji\xc5\xbenica razprostira na dveh lokacijah (v stavbi Biolo\xc5\xa1kega sredi\xc5\xa1\xc4\x8da v Ljubljani in dislocirani enoti na Morski biolo\xc5\xa1ki postaji Piran) in na 595 kvadratnih metrih, ponuja 67 \xc4\x8ditalni\xc5\xa1kih mest in osem ra\xc4\x8dunalnikov z dostopom do interneta. Njihov fond vsebuje preko 42.800 knjig, 2.650 doktorskih, magistrskih in diplomskih del ter 304 teko\xc4\x8de naro\xc4\x8denih naslovov serijskih publikacij, ki jih deloma nabavljajo s finan\xc4\x8dno pomo\xc4\x8djo Javne agencije za raziskovalno dejavnost Republike Slovenije (ARRS).\n_START_SECTION_\nKnji\xc5\xbenica in INDOK Oddelka za \xc5\xbeivilstvo\n_START_PARAGRAPH_\nKnji\xc5\xbenica in INDOK Oddelka za \xc5\xbeivilstvo se nahaja na Jamnikarjevi 101 v Ljubljani._NEWLINE_Knji\xc5\xbenica in INDOK Oddelka za \xc5\xbeivilstvo je bila ustanovljena leta 1979, ima 45.000 knji\xc5\xbenih enot, prejema letno 150 revij (110 tujih in 40 doma\xc4\x8dih). Od leta 1994 pa so polnopravni \xc4\x8dlani sistema Cobiss.\n_START_SECTION_\nKnji\xc5\xbenica in INDOK Oddelka za zootehniko\n_START_PARAGRAPH_\nKnji\xc5\xbenica in INDOK Oddelka za zootehniko se nahaja v Dom\xc5\xbealah, Groblje 3._NEWLINE_\xc4\x8cas izposoje u\xc4\x8dbenikov in knjig je en mesec, mo\xc5\xbeno je podalj\xc5\xa1anje za en mesec. Izposojeno gradivo je potrebno podalj\xc5\xa1ati pred iztekom roka izposoje. Gradivo lahko tudi rezervirate (\xc4\x8das rezervacije je 3 delovne dni). Za znanstvene in strokovne knjige, ki se nahajajo pri naro\xc4\x8dnikih je \xc4\x8das izposoje 14 dni, brez mo\xc5\xbenosti podalj\xc5\xa1anja oz. v skladu z dogovorom z naro\xc4\x8dnikom knjige. Revij, diplom, magisterijev in doktoratov ne posojajo na dom, temve\xc4\x8d samo v \xc4\x8ditalnico oz. za potrebe fotokopiranja (v skladu z avtorskimi pravicami)._NEWLINE__NEWLINE_Z letom 2005 so za\xc4\x8deli poskusno objavljati diplome v polnem tekstu na spletu.'